Desiderata

Desiderata, bay M. Ehrmann
Go trankwilem miden shum e hasta,
e remembi kwanto salam mog bi in silensa.
Tanto kwanto posible sin ustupi,
bi pa hao stasa kun oli jen.
Shwo yur veritaa kalmem e klarem,
e audi otres,
iven tupe e bujannik,
bikos li toshi hev ley rakonta.
Eviti laute e agresive jen,
bikos li es vexi-she fo spiritu.
Si yu kompari swa kun otres,
yu mog bikam vane e karwe jen,
bikos sempre ye jen pyu gran e pyu shao kem yu.
Jui i yur atenas i yur planes.
Duri fai interes om yur kariera, komo unkwe it es namre;
it es realem hevsa in shanji-she fortuna de jiva.
Bi kuydishil in yur bisnesdelas,
bikos munda es julaful.
Bat bu lasi to blindi yu a dasin ke ye;
mucho jen aspiri a gao ideales,
e kadalok, munda es fule de heroisma.
Bi swa selfa.
Osobem, bu simuli dulitaa.
Toshi, bu bi sinike* om luba,
bikos, malgree ol suhitaa e desilusiona,
it es eterne kom herba.
Atenti latifem konsila de yash,
e kwiti kun dignitaa* dela de yungitaa.
Tamrini forsa de spiritu fo shildi yu in ek-beda,
Bat bu tormenti swa bay tume fiktias;
mucho foba origini fon fatiga e solitaa.
Ausen sane disiplina,
bi mule kun swa.
Yu es kinda de universa,
bu meno kem baum o stara,
yu hev raita de bi hir.
E ob to es klare a yu o non,
sin duba universa developi kom treba.
Also, bi in salam kun Boh,
kwo unkwe yu konsepti ke Ta es,
e, kwo unkwe yur gunsa o aspira,
in shum-ney konfusa de jiva, konservi salam kun yur atma.
Kun oli suy fiktias, rutinas, e rupti-ney drimas,
se es haishi jamile munda.
Bi vije.
Aspiri bi felise.
Category:Lo diverse